Stefnt er að því að allir í forgangshópum verði búnir að fá bólusetningu í næstu viku.
Færri verða bólusett við kórónuveirunni í næstu viku en voru í þessari viku. Þá er þó stefnt að því að allt fólk í forgangshópum á höfuðborgarsvæðinu verði hið minnsta búið að fá fyrri sprautu bólusetningar.
Vikan sem nú er að líða er sú stærsta í bólusetningum frá upphafi. Um fjörutíu þúsund manns fá bólusetningu þessa dagana. Öllu færri verða bólusett í næstu viku, eða um tíu þúsund manns sem er þó með stærstu bólusetningarvikum til þessa. Það skýrist af því að einu bóluefnin sem þá verða í boði eru þau sem berast frá Pfizer.
Sigríður Dóra Magnúsdóttir, framkvæmdastjóri lækninga hjá Heilsugæslu höfuðborgarsvæðisins, segir að stór bólusetningardagur verði í Laugardalshöll á þriðjudag.
Þá erum við annars vegar að taka seinni bólusetningar þeirra sem eru þegar búin að fá bólusetningu og svo höldum við áfram niður forgangshópana. Þá eru það aðallega kvenmenn sem eru í forgangshópi og mega ekki fá AstraZeneca, konur undir 55 ára aldri.
Þrátt fyrir að færri verði bólusett í næstu viku en þessari er útlit fyrir að þá verði áfanga náð í bólusetningu fólks í forgangshópum.
Vonandi náum við að klára þá alveg. Við erum búin að boða alla karlmenn, vonandi náum við að taka kvenmennina í næstu viku. Það væri óskandi.
Náist það verður búið að veita öllum í forgangshópum á höfuðborgarsvæðinu fyrri sprautu bólusetningar og stór hluti þeirra verður fullbólusettur. Á Norðurlandi eystra átti að klára bólusetningu fólks með undirliggjandi sjúkdóma í þessari viku og fara síðan í næstu forgangshópa. Víða á landinu er verið að vinna niður lista yfir fólk með undirliggjandi sjúkdóma. Samkvæmt nýjustu uppfærðu tölum hafa um 140 þúsund verið bólusett og þar af 54 þúsund fullbólusett.
Stefnt er að því að allir í forgangshópum á höfuðborgarsvæðinu verði búnir að fá bólusetningu í næstu viku. 